Ալանիա (Թուրքիա)

Ալանիա (թուրքերեն՝ Alanya), մինչ 1935 թվականը Ալայա, ծովափնյա քաղաք Թուրքիայի հարավարևմտյան մասում, Անթալիայի մարզում։ Ալանիան ամբողջ աշխարհում հանրահայտ հանգստավայր է, որը մատուցում է ամառային հանգստի բոլոր հնարավոր տարբերակները։ Բնակչությունը մոտ 100 000 է։ Գտնվում է Միջերկրական ծովի ափին` Անթալիայից 138 կմ հեռավորության վրա։ Բնակավայրը հիմնվել է դեռևս մ.թ.ա. II դարում հույն ծովայինների կողմից։ Սկզբնական շրջանում այն ծառայում էր որպես կեցավայր ծովայինների և հանցագործների համար։ Անտիկ Ալանիան հայտնի է նաև Կարակեսիոն և Կալոնորոս անվանումներով, որը հունարենից թարգմանած նշանակում է «սքանչելի լեռ»։ Ժամանակի ընթացքում Ալանիան անցել է մեկ բյուզանդացիների, մեկ արաբների, իսկ հետո արդեն թուրքերի ձեռքը։ Քանի որ Ալանիան ավելի մոտ էր գտնվում սելջուկների մայրաքաղաք Կոնիային, այն իր նշանակությամբ գերազանցեց Անթալիային և դարձավ խոշոր ռազմական և առևտրային նավահանգիստ։ 1571 թվականին անցել է Օսմանյան կայսրության կազմը։ Հարավից եզերված լինելով Միջերկրական ծովի տաք ջրերով, իսկ հյուսիսից պաշտպանվելով Տավրոսյան լեռնահամակարգի լեռներով, Ալանիան համարվում է Թուրքիայի ամենատաք հանգստավայրը։ Տարեկան միջին ջերմաստիճանը +20 °C (համեմատության համար Անթալիայինը` +17 °C, Սոչիինը` +14 °C, իսկ Նիցցայինը` +16 °C): Ձմեռը Ալանիայում անձրևային և կարճ, իսկ ամառը` չոր և շոգ։ Կլիման` սուբտրոպիկ միջերկրածովային է։ Պատկերասրահ Ծանոթագրություններ Արտաքին հղումներ Քաղաքի պաշտոնական կայք էջ Շրջանի պաշտոնական կայք էջ